మా శ్రీలంక క్రికెట్ జట్టు చచ్చిపోయింది..!
TNN| Mar 21, 2017, 07.20 PM IST
క్రికెట్లో పసికూనగా ముద్రపడిన బంగ్లాదేశ్ చేతిలో ఘోర ఓటమిని చవిచూసిన శ్రీలంక క్రికెట్ జట్టుపై ఆ దేశ మీడియా దుమ్మెత్తిపోస్తోంది. కొలంబో వేదికగా శ్రీలంకతో ఆదివారం ముగిసిన రెండో టెస్టులో బంగ్లాదేశ్ 4 వికెట్ల తేడాతో విజయం సాధించింది. టాస్ గెలిచి తొలుత బ్యాటింగ్ చేసిన శ్రీలంక తొలి ఇన్నింగ్స్‌లో 338 పరుగులు చేయగా.. బంగ్లాదేశ్ 467 పరుగులతో దీటుగా బదులిచ్చింది. ప్రత్యర్థికి 129 పరుగుల ఆధిక్యం లభించడంతో కంగుతిన్న శ్రీలంక రెండో ఇన్నింగ్స్‌లో ఆపసోపాలు పడి 319 పరుగులు చేయగలిగింది. దీంతో 191 పరుగుల స్వల్ప లక్ష్య ఛేదనకు దిగిన బంగ్లాదేశ్ ఆరు వికెట్లు కోల్పోయి అలవోకగా విజయం సాధించింది. వందో టెస్టు మ్యాచ్ ఆడుతున్న బంగ్లాదేశ్‌ జట్టుకు విదేశీగడ్డపై ఇదే తొలి విజయం కావడం విశేషం. శ్రీలంక జట్టుకి సొంతగడ్డపైనే అవమానం జరగడంతో మీడియా తీవ్రస్థాయిలో విమర్శలకు దిగింది. ‘ద ఐలాండ్’ అనే పత్రిక ఏకంగా శ్రీలంక జట్టు చచ్చిపోయిందంటూ ప్రకటిస్తూ.. సంతాపం తెలిపింది.
‘కొలంబోలో మార్చి 19, 2017న శ్రీలంక క్రికెట్ జట్టు చచ్చిపోయింది. ఆ జట్టుకి ప్రగాడ సంతాపం తెలుపుతున్నాం. అంత్యక్రియల అనంతరం చితాభస్మాన్ని బంగ్లాదేశ్‌కి తీసుకెళ్లారు’ అంటూ ద ఐలాండ్ పత్రిక రాసుకొచ్చింది. 1882లో ఇంగ్లాండ్‌కి చెందిన ‘ద స్పోర్టింగ్ టైమ్స్ న్యూస్ పేపర్’ కూడా ఆస్ట్రేలియా చేతిలో ఓడిన ఇంగ్లాండ్ జట్టుకి ఇదే తరహాలో వ్యంగ్యంగా సంతాపం తెలిపి వార్తల్లో నిలిచింది.